For at kunne leve op til kravene i NIS2 skal du have et overblik over alle dine IT-OT- og IoT-systemer. Det vil sige alle de enheder i din organisation, der enten hele tiden eller en gang imellem kobler på internettet. Det er nemlig disse enheder, som du skal være sikker på, at cyberkriminelle ikke kan anvende til at kompromittere sikkerheden i din organisation. Som en del af GDPR-arbejdet skal du udarbejde en fortegnelse. Her har du oplistet alle de behandlingsaktiviteter – altså opgaver i organisationen – hvor du behandler personoplysninger. Du kender derfor allerede de IT-systemer, du anvender til dine behandlingsaktiviteter, som fremgår af fortegnelse. Med udgangspunkt i de IT-systemer, der fremgår af din GDPR-fortegnelse, kan du arbejde videre med at få overblik over øvrige systemer, som primært vil være OT- og IoT-systemer.